**3 А клас** **Домашна работа – 25 уч. седмица**

***Литература***

* Моля, прочетете откъса от книгата **„Лили Чудото забърква хаос в клас“** от *Книстер* на **стр. 82-83** от ***Читанката***.
* Моля, отговорете на въпроса чрез пълни изречения в тетрадката с широки редове:
* **Кой идва в учебния час?**
* Моля, репетирайте отново стихотворението **„Обич“** от *Дора Габе*на **стр. 70** от ***Читанката***, като се опитате да го научите цялото **наизуст**, понеже ще го рецитираме за края на учебната година. Ще го припомним след ваканцията отново.

***Песен***

* Моля, практикувайте песента **„Обичам те, родино“** :

<https://www.youtube.com/watch?v=1GAispGB0wc>

Ще я пеем на края на учебната година.

***Български език***

* За отсъстващите или забравилите, може да прочетете преговора от тетрадката си, от написаното по-долу и/или да гледате клипчето от тук:

[***https://www.youtube.com/watch?v=97OCDOXrLMg***](https://www.youtube.com/watch?v=97OCDOXrLMg)

Често можем да сбъркаме глаголите при писане. Ето някои чести грешки:

* **Глаголи в 1л., ед.ч., които завършват на „а/я“**

пек**а** – чува се **„ъ“**, но се пише **„а“**, защото **НЯМА** **дума** в българския език, която завършва на **„ъ“**

вар**я** – чува се **„йъ“**, но се пише **„я“**

* **Глаголи в 3л., мн.ч., които завършват на „ат/ят“**

пек**ат** – чува се **„ът“**, но се пише **„ат“**, защото **НЯМА** **глагол** в българския език, който да завършва на **„ът“**

вар**ят** – чува се **„йът“**, но се пише **„ят“**

* **Глаголи в 1л, ед.ч., завършващи на „м“ – в 1л., мн.ч. завършват на „ме“**

Аз обича**м** – Ние обича**ме**

* **Глаголи в 1л., ед.ч., завършващи на различна буква от „м“ – в 1л., мн.ч. завършват на „м“**

Аз благодар**я** – Ние благодари**м**

Моля, направете упр. **4, 5 и 7** на **стр. 52-53** в ***Тетрадка № 1***.

***Човекът и обществото***

**Втори срок – история**

* ***Творческа задача: Ръчно изработено табло на тема „Български владетели и борци за свобода“***

Тази седмица задачата е по-различна и по-творческа. Ще ви трябва бял картон (не много голям), хартия, ножици, снимки/рисунки (за рисунките пособия за оцветяване) и лепило. Направете едно проучване за избран от Вас български владетел ИЛИ борец за свобода.

Може да изберете между:

* ***Владетели*** – хан Аспарух, хан Тервел, хан Крум, хан Омуртаг, княз Борис, цар Симеон Велики, цар Петър и Асен ИЛИ цар Иван Асен II;

**ИЛИ**

* ***Борци за свобода*** – Васил Левски, Христо Ботев, Георги Раковски ИЛИ Райна Княгиня.

Може да използвате информацията от уроците в учебника, факти от интернет и книги. Нужна е само най-важната информация за избраната от Вас личност (от коя до коя година е живяла личността, родно място, образование, най-важни приноси в историята, победи и др.). Запишете наученото под формата на текст върху хартията (или листи от тетрадка). Изрежете в подходящи форми и залепете върху картона на различни места. Над/до текстовете залепете принтирани снимки от интернет на личността, или дори може да нарисувате образа, свързан с темата. Вие изберете. По желание украсете таблото с рамка или нарисувайте орнаменти, имитиращи рамка. Използвайте въображението си. 😊

**Срокът за изпълнение на задачата е до края на месец ЮНИ, преди края на учебната година.**

Моля, донесете ги в клас, когато са готови, защото най-красивите табла ще окачим в сградата на нашето училище и ще качим в сайта.

**Весела ваканция и приятно творене! 😊**